هندەک ناڤنیشان وەرگری دئارینن یان دئێخنە هەمبەر پرسان، مینا رۆمانا ئەحلام مستەغانمی “بیردانکێن لەشی”، کو وەرگر بەری تەڤلی تێکستی ببیت، ل ناڤنیشانی سنگەپێ دبیت. ئەڤە ژی دبیتە خواندنا یەکێ یا تێکستی. ئەڤ جورە خواندنە ب خوەشیەکا ئیرۆسی لەشێ تێکستی داگیر دکەت و هەڤرکیەکا گیانی دئێخیتە د ناڤبەرا “وەرگر و تێکست”ی دا. ل ڤی دەمی زمانێ لەشی/ گیانی زالێ سەر تێکستی دبیت! هەلبەت ئەڤ گیانە ب ریتمێ دهێتە ئاڤاکرن، چونکو ریتم رازێ ئاندازیاریا پەیڤ و تێکسانە، ئەڤ مژارە پتر ل سەر لەشی وەک ئۆکیانۆسەکا درۆڤان دهێتە بکارئینان. لەش ئافرێنەر و دەرهاڤێژا درۆڤانە، لێ ب درێژیا دیرۆکێ ئەڤ درۆڤە هاتینە تەپەسەرکرن و ل داویێ کەتینە هێلا نەهشیێ، ژ بەر هندێ نڤیسین ب خوە ژی جورەکێ ئازادکرنا خەمێن لەشیە، لەورا ئبن ئەرەبی ڤێ تێگەهشتنێ ب “شووکرنا واتەییا د ناڤبەرا پێنڤیس و تابلۆی دا”([10]) ب ناڤ دکەت. خواندنێن وەرگران پەیڤێ ژ کەهیێ دەردئێخن، چونکو ب خواندن و رەخنێ تێکست دهێنە پاراستن.